runetrust/blame-folketinget-dk huggingface dataset:
Morten Messerschmidt (DF), 2020-05-12:
Det er jo et enestående prokuratorkneb, som hr. Jan E. Jørgensen her forsøger at udsætte denne forsamling for, når man siger, at et flertal i Folketinget jo bare kan vælte en minister, som ikke vil udlevere informationer til det pågældende flertal i Folketinget.
Anders Fogh Rasmussen (V), 2003-10-21:
Jeg skal ikke lægge skjul på, at jeg synes, der tegner sig et meget spændende perspektiv for København i fremtiden ved at have et flot operahus, som bliver skænket det danske samfund, og ved siden af det et nyt skuespilhus, som vil betyde, at opera og skuespil og tilknyttede aktiviteter her i hovedstaden får fantastiske rammer - det gør hele Danmark - og kan være med til at sætte Danmark på europakortet og måske verdenskortet.
Karina Adsbøl (DD), 2024-04-05:
For at undgå, at disse familier skal indsende mere dokumentation end højst nødvendigt til efterskolerne, foreslår foreningen, at man eventuelt kan tilføje i lovforslaget, at efterskolerne har mulighed for at trække indkomstoplysninger via elevstøtteløsningen, hvis forældrene samtykker hertil.
Per Clausen (EL), 2005-11-02:
Jeg vil bare spørge statsministeren, om han ikke er enig med mig i, at her handler det om principper, at det altså handler om, at man ikke for ministeriets penge kan give gaver af hverken stor eller lille karakter, hvis ikke det vedrører ministeriets virksomhed eller ministerens funktion som minister, og at man selvfølgelig også skal overholde de interne regler, der er i et ministerium, om, hvornår man er berettiget til at spise mad i forbindelse med møder eller ikke, og at det altså ikke handler om beløbenes størrelsesorden, men om det principielle.
Ebbe Kalnæs (CD), 2000-03-17:
Det er faktisk lige præcis det, der ligger i forslaget - altså ønsket om at få en proces i gang, hvor man modtager meldingen reelt positivt og siger: Skulle vi ikke prøve at se, om vi en gang imellem i hvert fald kunne forsinke den hastighed, hvormed vi komplicerer tingene?
Pia Gjellerup (S), 2000-12-12:
Ifølge det direktiv, som i øvrigt er den direkte anledning til, at vi her i Danmark på denne måde er blevet inspireret til en yderligere styrkelse af de europæiske forbrugeres rettigheder, kan medlemsstaterne vælge at udpege myndigheder og/eller private forbrugerorganisationer til at have søgsmålskompetence i andre medlemsstater.
Ulrik Kragh (V), 2001-05-18:
Hvis det skal forstå således, at hvis private gerne vil lave et udviklingsprojekt, og kommunerne kræver en medfinansiering af infrastrukturen til det aktuelle udviklingsprojekt, er det en spændende tanke, og så vil vi gerne deltage i det videre arbejde. Med hensyn til de udsatte boligområder bruger regeringen med rette en del kræfter i redegørelsen på at beskrive problemstillingerne i de udsatte boligområder.
Lotte Rod (RV), 2023-05-26:
Derfor synes jeg egentlig også, at kommunerne har en pointe, når de nu har været lidt efter regeringen med, at regeringen nu vil spare flere milliarder kroner på, at kommunerne skal administrere noget mindre, samtidig med at vi ansætter flere og flere folk i de statslige styrelser og vi her i Folketinget bliver ved med at lave regler og ønsker flere og flere tilsyn, hvilket jo gør, at de mennesker, der er derude, som faktisk skulle have tid til at vurdere sager eller at være pædagoger og lærere i skolen, skal bruge deres tid på alt muligt, som vi har fundet på, i stedet for at de kan være sammen med de mennesker, som det jo faktisk handler om.
Anne-Mette Winther Christiansen (V), 2008-10-22:
Formålet med det andet er at skabe mere fleksibilitet i den gældende ordning for pasning i hjemmet af nærtstående, som har betydelig eller varig nedsat fysisk eller psykisk funktionsevne, sådan at det er muligt at forlænge den nugældende periode, som er på 6 måneder.
Marianne Jelved (RV), 2008-04-03:
Baggrunden er jo den meget, meget uheldige, at universiteter i Danmark faktisk har brudt loven - nu tager jeg udgangspunkt i det scenarium - og opkrævet gebyrer eller afgifter, brugerbetaling, i forbindelse med et EU-iværksat uddannelsesprojekt, Erasmus Mundus-programmet.
Jacob Mark (SF), 2018-11-08:
Nu kender jeg jo hr. Alex Ahrendtsen fra mange forhandlingsforløb og ved også, at hr. Alex Ahrendtsen kan være stædig på den positive og gode måde og meget handlekraftig og plejer egentlig også under den her regering at få meget af sin vilje igennem, og derfor undrer det her mig, for der er noget galt, når hr. Alex Ahrendtsen så har accepteret, at man har sparet 539 mio. kr. på kultur.
Marianne Jelved (RV), 2002-03-20:
Jeg vil gerne forbedre kommunikationen med Dansk Folkeparti og ordføreren, hr. Kristian Thulesen Dahl, ved at følge den opfordring, som hr. Kristian Thulesen Dahl kom med for kort tid siden her fra talerstolen, nemlig anerkende, at Dansk Folkeparti har haft meget stor indflydelse på det, der er sket i Folketinget efter valget.
Alex Vanopslagh (LA), 2023-04-11:
Men da man fandt ud af, at det var en hysterisk overreaktion og en fejl at hjemsende FE-ledelsen, så havde man det usaglige hensyn, at man måtte knalde Lars Findsen på noget andet, og det vil hverken Venstre, Socialdemokraterne eller Moderaterne undersøge.
Lars Boje Mathiesen (NB), 2022-02-04:
Betyder det, at hvis der fremkommer oplysninger under udvalgsarbejdet, som rent faktisk redegør for, at det godt kan lade sig gøre nu, og at det vil have en god og positiv effekt, så er Socialdemokratiet villige til at ændre deres holdning til det her – altså hvis den viden kommer frem?
Søren Søndergaard (EL), 1999-01-21:
Kristeligt Folkeparti skriver: »Grænsen for fostres levedygtighed skal være afhængig af de til enhver tid værende lægelige, jordemoderfaglige og plejemæssige muligheder i relation til fostres overlevelsesmuligheder ved ekstremt tidlig fødsel.« Det betyder jo, som vi alle ved, at den grænse vil komme længere og længere ned.
Keld Albrechtsen (EL), 2002-01-15:
Jeg vil godt spørge fru Rikke Hvilshøj: Når man nu fra regeringens side kommer og siger, at man vil løse nogle problemer med beboersammensætning, er der så en eller anden forestilling om, at man f.eks. skal sælge halvdelen af lejlighederne i Gjellerupparken eller et eller andet?
Jytte Andersen (S), 1997-12-12:
Jeg kan derfor ikke forstå hr. Bendt Bendtsens ønske på anden måde, end at Det Konservative Folkepartis arbejdsmarkedsordfører i virkeligheden vil anfægte arbejdsgiverens ret til at lede og fordele arbejdet og dermed også retten til stille betingelser til den arbejdskraft, der skal ansættes på den pågældende virksomhed.
Pia Gjellerup (S), 2006-04-06:
Vi kan heller ikke finde frem til forklaringen på, at Ballerup, Frederikssund, Hillerød, Køge og Sorø, fem socialdemokratisk ledede kommuner, kommer til at bidrage til en større del af regningen end ni konservative kommuner; ni konservative kommuner, som i øvrigt har dobbelt så mange indbyggere at fordele regningen på – kommuner som i al almindelighed i meget højere grad må anses for at være rige.
Pia Gjellerup (S), 2000-04-28:
Redegørelsen lægger op til, at man i valget i hvert fald ud over risikovurderingen sikrer sig at se på nogle tillæg til, hvordan livet leves her på kloden, at man ud over vurderingen af risici og ud over det rent økonomiske også ser på, hvad det kvalitative bidrag til livet så er, det, man kunne kalde et bedre liv.
Kirsten Normann Andersen (SF), 2018-11-15:
Men blot for at konstatere: Uanset hvor der mangler boliger – for det gør der helt sikkert forskellige steder i landet, men uanset hvad – er det her forslag fuldt ud rækkende i forhold til at forhindre, at mennesker nogen sinde bliver nødt til at skulle leje en bolig, som er så ubeboelig, som der er tale om i forslaget.
Poul Nyrup Rasmussen (S), 1999-05-12:
Må jeg bede om, at man et øjeblik skænker billedet af Danmark en tanke på områder som daginstitutioner, som socialkontorer, som HK-arbejdspladser i kommunerne, som hjemmeplejen, som centerledere og dagplejecentre, som konkrete kommunale og amtskommunale arbejdspladser, hvor der er et substantielt flertal af kvinder.
Morten Messerschmidt (DF), 2025-06-04:
Jeg tror også, der er en seks-syv andre områder, hvor hr. Lars Boje Mathiesen og jeg er fuldstændig enige, men hvor jeg bare må sige til hr. Lars Boje Mathiesen, at hvis han kommer med en liste så lang af ultimative krav, ender han jo der, hvor det kun er hr. Lars Boje Mathiesen og hans parti, der støtter det, og dermed giver vi jo magten videre til de røde.
Sascha Faxe (ALT), 2024-05-17:
Hvis vi tog den første del i borgerforslaget, som SF opponerer imod, ud – altså den del, hvor der er en ordlyd, som i SF's optik kan få det til at lyde, som om man allerede har lavet en konklusion – og simpelt hen fortsatte med intentionen om, at Danmark er forpligtet, ville SF så stemme ja, altså hvis vi lavede det ændringsforslag, og være klar til at rykke i forhold til folkedrabskonventionen?
Freddie H. Madsen (DF), 2004-12-16:
Det er det, lovforslaget omhandler, og vi kræver så, at hvis man gør det, skal der oprettes en kontraktlig aftale med de mennesker om, at de skal opføre sig på en sådan måde i de ressourcestærke områder, hvor de kommer til at bo, at alle kan leve i godt samvær med hinanden.
Morten Homann (SF), 2002-11-12:
Når man laver sådan nogle aftaler, skal de selvfølgelig finansieres, men jeg vil forbeholde mig ret til at sige: Her er nogle områder, hvor man omgås skatteydernes penge med alt for lidt varsomhed, her er nogle projekter, som slet ikke svarer til de behov, der er på boligmarkedet.
Yildiz Akdogan (S), 2009-04-02:
Jeg vil for det første gerne spørge ordføreren, hvor ordføreren har den information fra, og for det andet, om ordføreren kan fortælle mig, siden han påstår, at der er grænsekontrol i Frankrig, om der så ikke er nogen borgere fra Rumænien og Bulgarien i Frankrig.
Elisabeth Geday (RV), 2006-04-27:
Men jeg kunne da godt tænke mig at spørge hr. Kristian Thulesen Dahl, om man i forbindelse med de kommende finanslovforhandlinger har tænkt sig at rette op på det, som jo tydeligvis viser sig at have været en fejl, ved at tilføre de nødvendige ressourcer til fødevarekontrolområdet.
Rasmus Stoklund (S), 2021-05-06:
Jeg føler mig helt tryg ved, at hr. Morten Messerschmidt og andre gode kolleger her i salen sikkert vil indkalde regeringen og Socialdemokratiet til forespørgselsdebatter, beslutningsforslag og andet, hvis nu den ikke skulle have fundet anvendelse inden for det næste års tid.
Torsten Schack Pedersen (V), 2011-10-26:
men jeg synes, at det var opløftende, at finansministeren kan bekræfte, at skatter og afgifter, der opkræves med henblik på at blive udbetalt til borgerne i form af stigende tilskud til eksisterende ordninger og alt muligt andet, altså ikke er omfattet af det skattestop, som statsministeren har præsenteret.
Hans Kristian Skibby (DF), 2013-05-28:
Det er danske soldater, der er udstationeret i Afghanistan, danske soldater, som er i udenrigstjeneste, og som eksempelvis skal bruge de her droner til at lave overvågning og sikre, at der ikke holder nogen inde bag næste hold bjerge og er klar med affyringsramper, så de kan skyde dem ned med missiler og alt muligt andet.
Jørgen Arbo-Bæhr (EL), 2007-06-01:
Det er noget, man præsenterer over for lønmodtageren, og så ved lønmodtageren det og har i øvrigt ikke indflydelse og har i øvrigt ikke nogen mulighed for at få den godtgørelse, som ellers har været kendetegnet ifølge funktionærloven i forbindelse med kunde- og konkurrenceklausuler.
Brian Mikkelsen (KF), 2007-05-02:
Folketinget – i hvert fald de partier, der er mediepartier, og det er jo alle Folketingets partier på nær lige hr. Per Clausens eget parti – indgår jo en aftale med DR, som er et resultat af en dialog, af en forhandling, og så får man en public service-aftale.
Pernille Frahm (SF), 2005-03-03:
Om forslaget her vil jeg ellers sige på fru Anne Baastrups vegne, at for SF at se er forudsætningen for, at der kommer nogen effekt ud af forslaget, at der bliver tilført de ressourcer, der skal til for at sikre en effektiv behandling, så Statsadvokaten for Økonomisk Kriminalitet kan fuldføre sit arbejde.
Klaus Hækkerup (S), 2007-03-29:
Jeg vil da godt høre, hvad Dansk Folkepartis holdning så er til det nye satellitovervågningssystem Galileo, som vi jo havde en meget grundig gennemgang af i Trafikudvalget for små 14 dage siden, og hvor Europaudvalget, formoder jeg, har tiltrådt den indstilling, vi kom med fra Trafikudvalget.
Eyvind Vesselbo (V), 2009-04-28:
Jeg mener, at Folketingssalen her skal bruges til at få en åben debat om tingene, og når man har lagt sådan et forslag frem, må man jo ligesom kunne tåle, at der bliver sat spørgsmålstegn ved det, at der er kritiske spørgsmål, eller at der er nogen, der er uenige.
Martin Henriksen (DF), 2011-02-02:
Vil ministeren vurdere og forholde sig til udviklingen som beskrevet i ritzautelegrammet »Danmark kan spare milliarder på ældrepleje« af 24. januar 2011, hvori det beskrives, hvordan Fredericiamodellen, der skal sikre bedre genoptræning til ældre, udbredes til andre kommuner, samt sikre, at der kommer en ordentlig evaluering og videnspredning – eksempelvis i samarbejde med Kommunernes Landsforening og Fredericia Kommune – så udbredelsen af Fredericiamodellen medfører landspolitiske forbedringer for de ældre, således at de gode erfaringer bedst muligt kommer de ældre til gavn?
Sandy Brinck (S), 2003-11-26:
Statsministeren og regeringen sparer jo 120 mio. kr. i 2004, over 4 år kommer det op på 1,2 mia. kr., som går fra børnefamilierne; og det er klart, at de familier, der er hårdest spændt for økonomisk nu, kommer til at mærke det her allerhårdest.
Birthe Skaarup (DF), 1999-05-20:
Det er ganske kort til sundhedsministeren: Det er helt fint, at den kræftstyregruppe er nedsat, men problemet er, at vi først får en udtalelse fra den ultimo 1999, og inden vi ser os om, er der gået flere år, før man kan få implementeret den i det danske system via lovgivning og via udvalgsarbejde osv. Det her er en hastesag, og derfor må vi have de her ting igennem, og derfor er vi glade for, at man tager hul på det, for det er utrolig vigtigt, at der sker noget på nuværende tidspunkt.
Mike Legarth (KF), 2008-04-17:
Formålet med lovforslaget er større åbenhed, med henblik på at offentligheden i højere grad skal have indsigt i, hvordan spillereglerne er på de finansielle markeder, og så den skærpede tavshedspligt, der ændres, så også navne på virksomhederne kan nævnes i de afgørelser, der tilkendegives.
Anne Valentina Berthelsen (SF), 2023-01-19:
Altså, jeg må sige, at det stadig væk er min opfattelse, at det er nyt, at finansieringen, som vi aftalte dengang, ikke var dækkende, og det er også det, jeg læser ud af citatet fra statsministeren fra den 7. marts, altså at der ikke umiddelbart var behov for at spare andre steder med den finansiering, man aftalte der.
Morten Østergaard (RV), 2006-05-17:
Så vil jeg også gerne spørge i forlængelse af det, fru Elsebeth Gerner Nielsen spurgte om: Vi har selvfølgelig nogle gange fået at vide af Rigsrevisionen, at Udlændingestyrelsen ikke altid er helt opmærksom på forvaltningslovens forpligtelser, men er det ikke sådan, at der påhviler Udlændingestyrelsen en forvaltningsretlig vejledningspligt i pågående sager om irakiske flygtninge eller afviste asylansøgere, som har familiemæssig tilknytning til landet?
Karina Lorentzen Dehnhardt (SF), 2015-05-07:
Jeg synes ikke, at der sådan er de helt store tilkendegivelser, men jeg vil så høre, om ministeren måske kunne finde på at tage et møde med Dansk Anti-Stalking Forening, som måske er dem, der har størst erfaring på offersiden her, for jeg tror, de har virkelig mange budskaber, som de gerne vil af med, om de trængsler, de oplever i forbindelse med de her sager, som bare er rigtig, rigtig svære at få has på.
Anders Fogh Rasmussen (V), 2009-01-28:
Der har været afholdt flere møder mellem Velfærdsministeriet og hjemmestyret på embedsmandsplan om, hvordan man kan forstærke indsatsen over for grønlandske børn, og jeg kan oplyse, at velfærdsministeren har planlagt et besøg i Grønland i marts i år, bl.a. for at drøfte forholdene for de grønlandske børn.
Jens Rohde (KD), 2022-01-12:
Det kan selvfølgelig være de mange år i den her branche, der gør, at man synes at have hørt det hele før – og det i en sådan grad, at man næsten kan føle, at man hører stemmer eller har levet et tidligere liv, hvilket i øvrigt lige minder mig om, at jeg faktisk synes, at det er lidt trist, at vi slet ikke kommer omkring psykiatrien i den her diskussion.
Margrete Auken (SF), 1999-05-18:
Men jeg vil igen lige sige til hr. Peter Duetoft, at hvis der er andre teatre ude i verden, som synes, det er en god idé, vil jeg meget gerne høre om det, for jeg ved jo, at inden for teatret selv er det sådan, at operaen er imod det, at balletten er meget tøvende over for det, og at skuespillet i øjeblikket er det, der holder det oppe, fordi skuespillet er i krise. Men jeg synes, vi skulle hjælpe det i den krise på en anden måde end ved at snakke uden om problemerne, for den krise er alvorlig.
Arne Melchior (CD), 1999-03-16:
Vi har ikke noget imod det, men at det ligefrem skulle ændre noget ved den kulturpolitik, som vi har, kan jeg ikke indse, og jeg har også opfattet forespørgslen fra hr. Søndergaard og hans parti som i virkeligheden en tilrettevisning af Dansk Folkepartis forespørgsel, nemlig at vi ikke ønsker at indføre nogen af de principper, som Dansk Folkeparti i en tidligere debat gik så stærkt ind for, men at vi holder fast ved den linje, som selvfølgelig ikke er statisk, men dynamisk, og som vi har fulgt i lang tid.
Anne Grete Holmsgaard (SF), 2007-03-29:
Vi vil gerne diskutere forskellige forslag, men det eneste, der i hvert tilfælde ikke duer, er en blank afvisning, så der ikke sker noget, men man bare bliver ved med at snakke og siger: Jamen der kommer måske eller måske ikke et udvalg, men i hvert tilfælde kommer der et eller andet inden næste valg.
Lars Løkke Rasmussen (V), 2004-04-21:
Det er sådan det ene hensyn, som jeg egentlig tror at alle deler, også hvis man tager nogle af typeeksemplerne frem, f.eks. nogle af de eksempler, hvor lægerne på et, skal vi sige, ikke tilstrækkelig stabilt juridisk grundlag allerede i dag siger: Her kan vi ikke hjælpe; så tror jeg, at alle vil nikke til det.
Hans Kristian Skibby (DF), 2013-10-10:
Og det er også det, som egentlig er helt udslagsgivende for at sige, at i forbindelse med de argumenter, der har været nogle steder fra om, at der vil være den helt store besparelse ved det, set i forhold til at gå væk fra eksempelvis 25 eller 27 lande i EU, hvor man skal søge patenterne individuelt, er det altså sådan, at selv om Danmark skulle stå uden for fra starten af, vil de danske virksomheder alligevel kunne drage nytte af patentansøgninger på EU-patentområdet.
Frank Jensen (S), 2003-02-18:
Sådan som vi i Folketinget har fået det udlagt af både statsministeren og udenrigsministeren, har det været, at regeringen er enig med Socialdemokratiet i, at vi følger et FN-spor, og så skal der ikke i den situation skabes uklarhed om, hvorvidt Danmark er klar til at intervenere i Irak, uden at det er forankret i FN.
Lars Christian Lilleholt (V), 2005-05-26:
Der er heldigvis sket ganske meget på energiområdet i det seneste år, som det også fremgår af ministerens redegørelse, bl.a. med hensyn til hele liberaliseringen af energiområdet, klimaet, energibesparelser, ejerstruktur, vindmølleudbygning, forskning og udvikling og meget mere, og inden længe kommer der også en energisparehandlingsplan og inden sommerferien også en energistrategi frem til 2025.
Mimi Jakobsen (CD), 1999-10-07:
Der var ikke mange boller på den suppe; da vi talte om alle disse, var det 126 sager eller 128 - det ved hr. Estrup mere om end jeg, han var selv med - men vi ønsker den debat om administrationen og vil ikke udelukke, at vi så må tage problemer op i kredsen af partier, og det skal selvfølgelig foregå i forligskredsen af partier bag udlændingeloven.
Louise Frevert (DF), 2003-04-03:
Det synes jeg er meget stærke ord, fordi der i princippet har været mulighed for at bryde med dette igennem de sidste 10 år, hvor Socialdemokraterne selv har siddet ved magten og har påberåbt sig, at de har gjort alt, hvad der stod i deres magt, for at gøre teaterforestillinger tilgængelige for alle.
Pernille Vermund (NB), 2022-05-17:
Hvis forslaget her, som jeg har forstået det, går på at udarbejde en model for, hvordan vi kan sidestille politiveteraner med krigsveteraner, og undersøge, hvad det vil koste – altså alene at udarbejde modellen, få nogle kloge embedsfolk til at se på, hvad der er af muligheder for at ligestille, hvor der kunne være nogle ulemper ved at ligestille en til en – så er det vel klogt at lave det arbejde, forud for at vi sætter os og forhandler næste gang?
Mette Frederiksen (S), 2019-01-15:
Jeg synes, det er vigtigt, at vi har en retfærdig arvebeskatning, og jeg synes, det er vigtigt, at vi altid understøtter, at virksomheder bliver på danske hænder, og at produktionen fastholdes, ikke mindst af hensyn til mange af de yderområder, hvor produktionsvirksomhederne netop er.
Morten Helveg Petersen (RV), 1999-12-07:
Lad mig sig med hensyn til diskussionen om pyntning af dagregnskaber: Jeg tror ikke, at der er nogen af parterne, der har noget at lade hinanden høre i den sammenhæng, når jeg tænker på, hvad man i øvrigt har foretaget op gennem 1980'erne for at få dagregnskabet til at se fornuftigt ud også under borgerlige regeringer.
Per Stig Møller (KF), 2004-05-27:
Lad mig starte med at slå fast, at den lemlæstelse, som Abdallah har været udsat og er offer for, naturligvis er det, vi skal forhindre, at den danske politik omkring klyngebomber præcis er til for at forhindre en sådan brug af klyngebomber, som Abdallah er blevet offer for. Men lad mig fra starten også slå fast, at den humanitære folkeret ikke indeholder et forbud mod klyngeammunition.
Kim Behnke (FP), 1998-04-01:
Vi mener nemlig i Fremskridtspartiet, at det er forkert, at man udvikler et Europa, hvor svindel belønnes, og hvor de embedsmænd og politikere, som skulle forhindre, at svindlen foregår, har så travlt med at rage til sig selv af høje gager og se forbi, når der foregår korruption og andre ting, og vi mener, at skatteyderne kan være dybt bekymrede, for Amsterdamtraktaten betyder brug af endnu flere penge i EU-samarbejdet med udsigt til, at der vil være endnu mere svindel. Når Fremskridtspartiet anbefaler vælgerne at stemme nej den 28. maj, så er det også, fordi vi mener, at den Amsterdamtraktat, der er til forhandling, er dårligere end det grundlag, samarbejdet foregår på i øjeblikket. Vi synes sådan set heller ikke, at det eksisterende samarbejde foregår på et alt for godt grundlag.
Lars Boje Mathiesen (NB), 2021-04-06:
Men det er altså praktisk talt ret ynkeligt at se, hvordan man så frabeder sig og frasiger sig alt ansvaret her i Folketingssalen for de ting, man rent faktisk kunne have ændret noget på i alle de år, og siger: Nå, hov, nu har vi et problem.
Line Barfod (EL), 2006-12-15:
Det, jeg ikke forstår, er, hvorfor Dansk Folkeparti for få måneder siden gik ud og lovede vælgerne, at man ikke ville gå med til skattelettelser, fordi man mente, at pengene skulle bruges på bedre velfærd, når der så kun gik få måneder, før Dansk Folkepartis ordfører nu står og siger, at det løfte alligevel ikke gjaldt.
Karin Nødgaard (DF), 2016-04-06:
Jeg synes jo, det er dybt bekymrende, at vi står i en situation nu, hvor vi kan se, at der er en gruppe af borgere, især i de her belastede boligmiljøer, som siger: Det er en sejr over politiet, når vi gør de her ting, og derfor fortsætter vi selvfølgelig bare med det.
Christine Antorini (S), 2012-02-22:
Det vil typisk være noget, man kan støde ind i på små skoler, hvor der kun er ét spor, og det har betydning, hvis der er nogle forældre, der siger, at de godt kunne tænke sig, at deres barn skal starte i 3. klasse, men hvis der kun er én 3. klasse – det kan være lige præcis den 3. klasse, der har nogle helt særlige problemer – kan man jo ikke henvise til en anden 3. klasse på den samme skole, for der er ikke flere 3. klasser.